El dilluns 1 d'abril s'ha presentat a Barcelona l'Informe anual del servei d'anàlisi de substàncies de Catalunya, realitzat per Energy Control, ABD, amb el suport i la col·laboració de la Sub-Direcció General de Drogodependències des del 1997.
L'any 2018, s'han analitzat 2.428 mostres de diferents substàncies i atès a 964 persones.
L'informe reflecteix una caiguda de l'interès per les noves drogues, explicita la detecció de menys adulterants tòxics especialment en la cocaïna i també es comuniquen les 12 noves drogues detectades a través del Sistema d'Alerta de Drogues de la Generalitat.
El servei d'anàlisi de Catalunya, que enguany augmenta un 29% en usuaris, s'emmarca en l'estratègia de la Sub-Direcció General de Drogodependències per la reducció de riscos entre persones consumidores de substàncies.
El seu objecte és monitoritar el mercat il·legal de drogues i alertar sobre la presència de productes adulterats que representin un risc per a la salut, amb especial atenció al fenomen de les noves substàncies psicoactives.
S'observa una tendència a la disminució de l'interès pel consum de noves drogues.
Aquesta és una de les principals conclusions de l'informe del Servei d'Anàlisi de Substàncies de Catalunya.
Baixen un 50% respecte al 2016 les mostres analitzades de noves drogues i un 69% les mostres adulterades amb noves drogues respecte al 2014.
El descens s'observa durant els últims 7 anys, i especialment en els últims dos anys.
Malgrat que en algunes mostres se n'ha seguit detectant la seva presència adulterant a les drogues anomenades clàssiques, com és el cas de l'èxtasi (MDMA) i la LSD (Un 7% i un 35% de les mostres respectivament).
Tant Joan Colom, Sub-director general de Drogodependències com Mireia Ventura, coordinadora del servei d'anàlisi de substàncies i Josep Rovira, Director de l'àrea de Drogues d'ABD destaquen positivament que a Catalunya no es detectin noves drogues perilloses com els opiacis sintètics o els cannabinoides sintètics, dels que sí que hi ha alertes internacionals.
Colom afegeix que el consum de les anomenades drogues emergents i Noves Substàncies Psicoactives (NSP) han disminuït segons les últimes enquestes de la Generalitat entre població juvenil i general.
I que al detectar-se menys substàncies noves potencialment tòxiques, també han disminuït el nombre d'alertes reportades al servei d'informació i prevenció de Salut Pública sobre drogues sintètiques, semi sintètiques i NSP a Catalunya, conegut com el Sistema d'Alertes de Drogues.
Durant l'any 2018 es reporten 12 noves drogues i es fan 14 comunicacions Sistema Español de Alerta Temprana.
Més enllà de l'ús de noves drogues com adulterants, també baixa l'ús d'adulterants tòxics en totes les mostres.
Es destaca per part dels experts que la disminució és un fet positiu però que a nivell de salut pública, l'augment de la puresa en la MDMA o la cocaïna també té riscos, i es seguiran comunicant a través de Sistema d'alerta en Drogues, en coordinació entre administracions i entitats especialitzades, tant a les persones usuàries com a professionals, la sobre dosificació i efectes adversos de les substàncies més pures.
La presentació coincideix amb la celebració del Dia Internacional de l'anàlisi de drogues (' Internacional Drug Checking day' ) que es commemora cada 31 de març.
Catalunya és pionera i aposta per la informació, prevenció i detecció de composicions, adulterants i noves drogues potencialment tòxiques.